27/02/2015 | Administración LocalMunicipal
Cambre
Bases I Concurso de Fotografía do Entroido Pequeno de Cambre 2015

Por Resolución de Alcaldía núm.291/2015 de data 20/02/2015 apróbaronse as bases do I Concurso de Fotografía do Entroido Pequeno de Cambre 2015. A continuación transcríbese integramente o texto: Promover a participación da veciñanza a través da fotografía, co fin de difundir e poñer en valor o Entroido Pequeno, que se celebrará o 21 de febreiro de 2015. Poderá participar de forma individual calquera persoa interesada. Só se admitirá unha proposta por autor/a, que poderá conter de 1 a 4 fotografías como máximo. O prazo de presentación iníciase o 23 de febreiro e finaliza o 7 de marzo de 2015. Para concursar deberá presentarse obrigatoriamente a solicitude de participación, debidamente cuberta en todos os seus apartados, que está dispoñible en http://www.cambre.org e nos rexistros municipais. A solicitude e as fotografías poden presentarse en calquera dos rexistros de entrada do Concello de Cambre, ou no seu caso, en calquera dos establecidos no artigo 38.4 da Lei 30/1992, de 26 de novembro, LRXAP-PAC; ou pode ser enviada por correo certificado ao seguinte enderezo: Concello de Cambre, Adro núm.1, 15660 Cambre (A Coruña). As fotografías deben ser orixinais, inéditas e representativas da festa do Entroido Pequeno de Cambre 2015. Cada participante presentará a solicitude de participación e nun sobre as fotografías en cor, nun CD ou DVD co texto I Concurso de Fotografía do Entroido Pequeno de Cambre 2015. O formato ha de ser JPEG, cun mínimo de 5 megapíxels. É imprescindible facilitar toda a información fotográfica que se require na solicitude de participación. O contido das imaxes non poderá atentar contra a sensibilidade das persoas. O xurado estará presidido polo concelleiro delegado de Cultura ou persoa na que el delegue, con voz pero sen voto, e estará formado por tres persoas pertencentes ao eido das artes plásticas ou dos medios de comunicación. Actuará como secretario un funcionario municipal da concellería de Cultura e Turismo de Cambre. O fallo do xurado será inapelable, podendo declarar deserto o premio se as fotografías non teñen a calidade esperada. O xurado valorará as propostas presentadas segundo os seguintes criterios: a orixinalidade, creatividade e innovación das fotografías e os seus valores estéticos e representativos. O xurado seleccionará as fotografías que mellor ilustren o Entroido pequeno de Cambre 2015, seguindo os criterios anteriores. Estas imaxes seleccionadas poderán empregarse para a promoción desta festa tradicional e/ou para a promoción turística de Cambre, por medio da páxina web, ou de calquera outros soportes. O Concello de Cambre sen necesidade de autorización previa, poderá reproducilas, adaptalas e aplicalas a cantos formatos se considere preciso, respectando en todos os casos a súa autoría. Entre as fotografías seleccionadas o xurado proporá a fotografía gañadora. O xurado e a organización do concurso están facultados para tomar as decisións que consideren oportunas ante a aparición dalgún imprevisto non recollido expresamente nas presentes bases. O concurso está dotado cun único premio de 100,00 euros, que será abonado mediante transferencia bancaria ao autor/a da fotografía proposta como gañador polo xurado. A presentación da solicitude de participación neste concurso autoriza ao Concello a comprobar que o perceptor do premio estea ao día nas súas obrigas tributarias, coa seguridade social e co Concello de Cambre. O Concello de Cambre publicará o 17 de marzo de 2015, na súa páxina web municipal, as fotografías seleccionadas xunto co nome dos respectivos autores. As fotografías non seleccionadas poderán retirarse polo propio autor ou persoa autorizada, no prazo dun mes contado a partir da data de publicación das seleccionadas na web municipal. Aquelas fotografías que non sexan retiradas destruiranse pasado este prazo. O feito de participar no presente concurso supón o coñecemento e a aceptación destas bases.” Cambre, 20 de febreiro de 2015 O alcalde Manuel Rivas Caridad